Villy Søvndal (SF), 2000-02-02:
Dansk Folkepartis forslag er jo, om man så må sige, et ret simpelt forslag, jeg skal lige citere, hvad der står: »Folketinget opfordrer regeringen til straks at fremsætte de fornødne lovforslag«.
Hvilke, spørger man så.
»Og foretage de nødvendige ændringer i bekendtgørelser, cirkulærer og andre administrative forskrifter«.
Hvilke, spørger man så.
»Med henblik på at tilvejebringe en indkvarteringsgaranti for hjemløse samt at sørge for, at de hjemløses boligproblemer løses varigt«.
Som bekendt har vi i SF presset på for at få vedtagelser
på hjemløseområdet, der havde været lidt mere rettet mod handling.
Det er bl.a. derfor, de 4 x 55 mio. kr. til at virkeliggøre en national handlingsplan mod hjemløshed er afsat på finansloven.
Det er derfor, vi har sloges for flere penge til sindslidende, det er derfor, vi har været med til at slås for flere penge til misbrugsbehandling.
Vi er meget enige med fru Tove Fergo i, at i virkelighedens verden hænger ting altså sammen.
Der kan man ikke lave de her lodrette skodder.
Tingene hænger så også sammen på en anden måde.
Det har at gøre med boligmangel, det har at gøre med, at når Lejelovskommissionen påpeger, at vi vil have en stigende boligmangel de næste 30 år, så behøver man altså ikke at være profet for at gætte på, hvem der taber i en situation med boligmangel.
I den sammenhæng vil jeg så bare spørge
Dansk Folkeparti, om ikke Dansk Folkeparti selv synes, der er en modsætning mellem at have et principprogram, hvor man vil afskaffe støtte til boligbyggeri, samtidig med at man fremsætter et beslutningsforslag, hvor man varigt vil afhjælpe de boligløses problem.
Jeg vil godt sige, at der næppe kan fremsættes et mere hjemløsskabende forslag end at afvikle støtten til støttet boligbyggeri.
Jeg vil bare spørge, om Dansk Folkeparti stadig væk mener det, Dansk Folkeparti skriver i sit principprogram, eller om det er en smutter.
For jeg synes, det er ærgerligt, hvis man påstår at ville gøre noget for dem, der har det skidt, at man så fremsætter et forslag, der ikke alene betyder, at de, der nu har det skidt, har det skidt, men som betyder, at store mængder vil blive losset ud et sted, hvor der ikke er nogen bolig.
Det er realiteten i Dansk Folkepartis forslag, men det kan være, at det er en fejl.
I så fald er det jo nemt nok nu at komme op og afkræfte det og beklage, at man har lavet en fejl, måske fordi man ikke har tænkt sig om, eller hvad ved jeg.
Jeg vil så i øvrigt gøre opmærksom på, at det her forslag jo falder sammen med, synes jeg, det mest ulækre, jeg har oplevet i de år, jeg har deltaget i dansk politik, nemlig et forsøg på at spænde de hjemløse for Dansk Folkepartis indvandrerfjendske holdning.
Heldigvis tror jeg, det er sådan, at hjemløse har lidt større rum, om man så må sige.
Det er også interessant at følge, hvad de, der er tæt på de hjemløse, siger.
Ja, det får meget stor interesse i Jyllands-Posten - det er ikke SF's hoforgan i øvrigt - hvor man fra institutionernes side, fra forsorgshjemmenes side, er lidt optaget af, hvordan hjemløsesituationen faktisk er.
Der gør man jo opmærksom på, at et stigende problem er, at folk af fremmed herkomst bliver hjemløse.
Jeg vil så bare spørge opklarende: Er Dansk Folkeparti indstillet på også at hjælpe dem, uanset hvilken etnisk baggrund, uanset hvilken religion de har, hvis de altså er hjemløse?
Jeg skal så bare kort citere en af dem, der formentlig har været i front i kampen for de hjemløse, Bjarne Lenau Henriksen fra Kirkens Korshær, der siger følgende: »Dansk Folkeparti misbruger de hjemløse i deres kampagne mod de fremmede.
Det er noget svineri i så uhørt en grad, at jeg næsten ikke gider at gå ind i den diskussion«.